Oбредните практики, свързани с Великденските празници, могат да ни сплотят
Петрич. Oбредните практики, свързани с Великденските празници, са нещо, което може да ни сплоти. Това каза за Радио „Фокус“ – Пирин Зоя Димитрова, уредник в къща музей Ванга и отдел „Етнография“ към Исторически музей – Петрич. Според нея обредите са нещо, към което трябва да се стремим и да се връщаме по-често, защото само те могат да ни сплотят. „В рамките на страстната седмица всички обреди, които трябва един истински православен християнин да спазва, бяха спазени както от нас - последователите в Етнографския отдел, така и от всички жители на град Петрич. Изключително много хора взеха участие във всяка една от литургиите, които се водеха в църквите. Имаше изключително много хора, които успяха да спазят традицията и обичая в Страстната седмица“, каза още Зоя Димитрова. По думите ѝ в първия ден – Велики Понеделник по традиция се предвижда всеки да изчисти своя дом, за да може да посрещне най-ведрия си посетител, именно Исус Христос. „На втория ден също можеше да се чисти и масово хората се възползваха от това. В четвъртък и петък, когато са последните дни на Исус Христос, наблюдавах една голяма промяна в хората – те бяха съсредоточени върху това да спазват завета, който църквата така или иначе им диктува. Вярата може само да ни помогне и да ни подкрепи. Поради тази причина аз съм категорична, че хората в цяла България са много вярващи“, подчерта уредникът в Исторически музей – Петрич. Зоя Димитрова коментира и това, че хората в миналото са свързвали всичко с плодородието, със земята и животновъдството. Поради тази причина те са се страхували изключително много от всяко неспазване на религиозните празници. „Днес ние сме малко по-информирани, но вярата, която носим в сърцата си, категорично смятам, че е запазена. Може би не е по начина, по който са се обръщали нашите предци именно към тази вяра, но въпреки това всеки има частица от своята същност в съзнанието си и я носи, и ние сме длъжни да запазим това нещо и да го дадем на нашите деца, за да продължи християнската вяра, защото това е най-чистата религия“, заяви Димитрова. Ливия НИНОВА© 2017 Всички права запазени. Позоваването на Информационна агенция "Фокус" е задължително!